“Dibe tše Šupago tše di Bakago Lehu” ke Eng—Na go Bolelwa ka Tšona ka Beibeleng?
Na go na le “Dibe tše Šupago tše di Bakago Lehu”?
Beibele ga e bolele ka go lebanya ka “dibe tše šupago tše di bakago lehu.” Lega go le bjalo, e ruta gore ge motho a tlwaela go dira dibe tše dikgolo, a ka se phologe. Ka mohlala, Beibele e bolela ka dibe tše dikgolo tše bjalo ka boitshwaro bjo bo gobogilego bja thobalano, go rapela medimo ya diswantšho, go dirišana le meoya e mebe, go tlalelana ka bogale le botagwa e le “mediro ya nama.” E bolela gape gore: “Bao ba tlwaelago go dira dilo tše bjalo ba ka se je bohwa bja Mmušo wa Modimo.”—Bagalatia 5:19-21. *
Na Beibele ga e bolele ka ‘dilo tše šupago tšeo di hlaswago ke Morena’?
Ee, e bolela ka tšona. Go ya ka Beibele ya Sepedi, Diema 6:16 e re: “Xo na le dilô tše thsêlêla tše Morêna a di hloilexo; ké tše di šupaxo tše a di hlaswaxo.” Lega go le bjalo, lelokelelo la dibe tšeo di lego go Diema 6:17-19 ga se la felela. Go e na le moo, e hlalosa dilo tša motheo tšeo di emelago mehuta ka moka ya ditiro tše mpe, go akaretša dilo tšeo re di naganago, tšeo re di bolelago le tšeo re di dirago. *
Polelwana e rego “sebe se segolo” e ra gore’ng?
Diphetolelo tše dingwe di šomiša polelwana ye go 1 Johane 5:16. Ka mohlala, Beibele ya Sepedi e balega ka gore: “Xo na le sebe se se išaxo lehung.” Polelwana e rego “sebe se se išaxo lehung” e ka fetolelwa gape e le “sebe se se bakago lehu.” Phapano ke efe magareng ga “sebe se se bakago lehu” le “sebe se se sa bakego lehu.”—1 Johane 5:16.
Beibele e bolela ka go lebanya gore dibe ka moka di lebiša lehung. Lega go le bjalo, re ka phološwa sebeng le lehung ka sehlabelo sa topollo sa Jesu Kriste. (Baroma 5:12; 6:23) Ka gona, “sebe se se bakago lehu” ga se akaretšwe go tšeo di ka lebalelwago ka topollo ya Kriste. Motho yo a dirago sebe sa mohuta woo, o ba a ikemišeditše go se nyake go fetoša pono goba mekgwa ya gagwe. Le gona Beibele e re sebe se bjalo se “ka se lebalelwe.”—Mateo 12:31; Luka 12:10.
Lelokelelo la dibe tše šupago tše di bakago lehu le tšwa kae?
“Dibe tše šupago tše di bakago lehu” di thomile motheong wa lelokelelo la dibe tše dikgolo tše seswai. Lelokelelo le le thomilwe ngwagakgolong wa bone C.E. ke monyakišiši wa bonoge Evagrius Ponticus yo mošomo wa gagwe o bilego le tutuetšo e kgolo dikgatišong tša moitlami John Cassian. Ngwagakgolong wa botshelela, Mopapa Gregory wa Pele o ile a fetoša lelokelelo la dibe tše seswai la Cassian gore e be lelokelelo la dibe tše šupago tše di bakago lehu leo le rutwago thutatumelong ya Roma Khatolika, e lego: boikgogomošo, megabaru, kganyogo e feteletšego ya thobalano, lehufa, bojagobe, kgalefo le bobodu. Gregory o ile a bona tše e le dibe tše dikgolo tšeo dibe tše dingwe tše dintši di tšwilego go tšona.
^ par. 3 Lelokelelo la mehlala e 15 ya dibe tše dikgolo tšeo go bolelwago ka tšona go Bagalatia 5:19-21 ga se la felela, ka gobane ge Beibele e fetša go bolela ka tšona, e oketša ka mantšu a rego “le dilo tša go swana le tše.” Ka gona, mmadi o kgothaletšwa go inaganela dilo tšeo di ka bago di sa ngwalwa moo eupša e le “tša go swana le tše.”
^ par. 5 Diema 6:16 ke mohlala wa seka sa Seheberu seo se gatelelago palo ya bobedi ka go e fapanya le ya mathomo. Mokgwa wo wa go bolela o tšwelela gantši ka Beibeleng.—Jobo 5:19; Diema 30:15, 18, 21.
Jesu o bontšha gore go na le tswalano efe magareng ga sebe le bolwetši?
mailto:?body=Na go na le “Dibe tše Šupago tše di Bakago Lehu”?%0a%0ahttps%3A%2F%2Fwww.jw.org%2Ffinder%3Fdocid%3D502016205%26wtlocale%3DSE%26srcid=share⊂ject=Na go na le “Dibe tše Šupago tše di Bakago Lehu”?
Beibele e Reng ka Bjala? Na go Nwa ke Sebe?